Ramaphosa meen beurtkrag nie rede tot paniek | Maroela Media
Pres. Cyril Ramaphosa het Suid-Afrikaners versoek om nie paniekerig te raak oor Eskom wat beurtkrag toepas nie.
Ramaphosa het tydens 'n verkiesingsveldtog in Kaapstad gesê die regering is op 'n daaglikse basis gemoeid met die Eskom-kwessie.
"Bewerings van sabotasie is gemaak en dit word ondersoek. Ons moet terselfdertyd die kragnetwerk stabiliseer."
Volgens Ramaphosa het Pravin Gordhan, minister van openbare ondernemings, hom ingelig dat die kraglyn tussen Cahora Bassa in Mosambiek en Suid-Afrika herstel is en dat dit beteken die land het 'n bykomende 900 MW.
"Ek wil vir die land sê dat ons nie paniekerig moet raak nie, maar hande moet vat en saam moet werk. Dit is hoekom ons op 'n dringende basis daaraan aandag gee. Daar is niks wat meer ernstig is as om die krag te herstel nie."
Die president het gesê die publiek ontvang al die inligting rondom die kwessie by Eskom en dat die regering deursigtig is. "Die uitdagings by Eskom spuit voort uit die onlangse verlede. Baie mense is daarvan bewus dat baie verkeerde dinge, soos misdrywe, korrupsie en staatskaping by Eskom aangegaan het," het Ramaphosa gesê.
Dit kom nadat die DA en die VF Plus die regering versoek het om deursigtig te wees oor die situasie by Eskom.
Mmusi Maimane, leier van die DA, het Ramaphosa daarvan beskuldig dat hy nie deursigtig is oor die volle omvang van Eskom se kragopwekking- en finansiële krisis nie. Maimane het Ramaphosa skriftelik versoek om die volle omvang van die krisis bekend te maak, insluitend Eskom se totale skuld en die afbetalingsooreenkomste daarvan.
Adv. Anton Alberts, VF Plus-voorsitter, het gesê die party sal so gou moontlik 'n gesprek voer met Gordhan om hom te versoek om oop kaarte met die publiek oor die Eskom-situasie te speel.
Bwhahahaha bwhahahaha, ai hoe laat hy my nou lag.
Sorg dat hy geen krag en water het nie en sien hoe gou gil die man.
Ja hy sal goed weet. Hyself, sy swaers Radebe en Motsepe speel Eskom tot hul eie voordeel. Zondo moet die drie manskap ook n bietjie laat sing. Of sal dit die cANCer kapers totaal uitwis?
Feetjies en Kabouters bestaan ook. En Santa…
Ons kan ook die DA bedank vir hulle jare se ondersteuning van BEE en regstellende aksies ensv. Nog erger is dat die blankes sien al jare die vrot, maar stem steeds daarvoor. Kan nie net die ANC aleenlik blameer nie. Cr smile, want hy weet daars baie pampoene buite sy party, naamlik die DA wat net so skuldig is aan die verval van die land.